b'\n_START_ARTICLE_\nKinijos\xe2\x80\x93Lietuvos santykiai\n_START_PARAGRAPH_\nTarptautiniai Kinijos\xe2\x80\x93Lietuvos santykiai oficialiai u\xc5\xbemegzti XX a. tre\xc4\x8diajame de\xc5\xa1imtmetyje, po to, kai tuomet\xc4\x97 Kinijos Respublika pripa\xc5\xbeino Lietuv\xc4\x85 1923 m. vasario 12 d., ta\xc4\x8diau kontakt\xc5\xb3 ne valstyb\xc4\x97s lygmeniu b\xc5\xabta ir anks\xc4\x8diau. 1991 m. rugs\xc4\x97jo 7 d. Kinijos Liaudies Respublika pripa\xc5\xbeino atsik\xc5\xabrusios Lietuvos nepriklausomyb\xc4\x99, o 1991 m. rugs\xc4\x97jo 14 d. buvo atnaujinti diplomatiniai santykiai. Lietuva nuo 1995 m. savo \xc5\xa1alies ambasad\xc4\x85 turi Pekine, o Vilniuje nuo 1992 m. yra \xc4\xafsik\xc5\xabrusi Kinijos Liaudies Respublikos ambasada. Lietuva taip pat turi garb\xc4\x97s konsul\xc4\x85 Honkonge, atstovaujant\xc4\xaf ir Makao teritorij\xc4\x85._NEWLINE_Abi \xc5\xa1alys yra Jungtini\xc5\xb3 Taut\xc5\xb3, Pasaulio prekybos organizacijos ir kit\xc5\xb3 tarptautini\xc5\xb3 organizacij\xc5\xb3 nar\xc4\x97s. Seime veikia Tarpparlamentini\xc5\xb3 ry\xc5\xa1i\xc5\xb3 su Kinijos Liaudies Respublika grup\xc4\x97. Dabartinis pirmininkas \xe2\x80\x93 LRLS narys K\xc4\x99stutis Glaveckas.\n_START_SECTION_\nKontaktai LDK ir ATR laikais\n_START_PARAGRAPH_\nLietuvi\xc5\xb3 dom\xc4\x97jimosi Kinija prad\xc5\xbeia galima laikyti XVI a., kuomet kurdami Vilniaus Universitet\xc4\x85 j\xc4\x97zuitai u\xc5\xbesibr\xc4\x97\xc5\xbe\xc4\x97 skleisti moksl\xc4\x85 bei katalikyb\xc4\x99 ne tik LDK, bet ir Kinijoje. XVII a. Kinijoje apsilank\xc4\x97 lietuvis j\xc4\x97zuit\xc5\xb3 vienuolis Andrius Rudamina, persik\xc4\x97l\xc4\x99s i\xc5\xa1 Indijos \xc4\xaf Ming\xc5\xb3 imperij\xc4\x85 (tuomet Portugalijos imperijai priklaususi\xc4\x85 Makao ir Hand\xc5\xbeou). Kinijoje para\xc5\xa1\xc4\x97 kelet\xc4\x85 asketizmo veikal\xc5\xb3, mir\xc4\x97 Fudziano provincijoje. Anot Jono Levickio, buv\xc4\x99s labai gerbiamas ir net garbinamas vietini\xc5\xb3. Lietuvi\xc5\xb3 ikonografijoje A. Rudamina vaizduotas kini\xc5\xa1kais r\xc5\xabbais arba su Kinijos peiza\xc5\xbeu fone.\n_START_SECTION_\nPirmieji kontaktai tarp lietuvi\xc5\xb3 ir kin\xc5\xb3 1795-1918 m.\n_START_PARAGRAPH_\nNors apie pirmuosius kontaktus tarp lietuvi\xc5\xb3 ir kin\xc5\xb3 informacijos n\xc4\x97ra apstu, sp\xc4\x97jama, kad pirmieji lietuviai \xc4\xaf Kinijoje esant\xc4\xaf Harbin\xc4\x85 pateko po 1864 m. sukilimo numal\xc5\xa1inimo._NEWLINE_Antroji migracijos i\xc5\xa1 Lietuvos \xc4\xaf Kinij\xc4\x85 banga siejama su Ryt\xc5\xb3 Kinijos gele\xc5\xbeinkelio tiesimu XIX a. pab., o v\xc4\x97liau sek\xc4\x97 daugiausiai pab\xc4\x97g\xc4\x97liai 1902-1905 m. ir pirmojo pasaulinio karo laikotarpiu.\n_START_SECTION_\n1919-1940 m. laikotarpis\n_START_PARAGRAPH_\nLietuv\xc4\x85 Kinija pripa\xc5\xbeino 1923 m._NEWLINE_Harbine tarpukariu veik\xc4\x97 stipri lietuvi\xc5\xb3 bendruomen\xc4\x97 (\xc4\xafvairiais duomenimis iki 2000 asmen\xc5\xb3, nema\xc5\xbea dalis j\xc5\xb3 - litvakai), buvo \xc4\xafsteigtas konsulatas. Tarpukariu veikusi Harbino lietuvi\xc5\xb3 draugija vykd\xc4\x97 informacin\xc4\x99 veikl\xc4\x85, telk\xc4\x97 lietuvius nacionalini\xc5\xb3 \xc5\xa1ven\xc4\x8di\xc5\xb3 proga, buvo \xc4\xafsteigusi bibliotek\xc4\x85, mokykl\xc4\x85, chor\xc4\x85, reng\xc4\x97 teatro vaidinimus, leido laikra\xc5\xa1t\xc4\xaf. \xc5\xa0ven\xc4\x8di\xc5\xb3 proga buvo rengiamos eityn\xc4\x97s Harbino gatv\xc4\x97mis._NEWLINE_Tarpukario spaudoje buvo apra\xc5\xa1omi kai kurie \xc4\xafvykiai tuomet\xc4\x97je Kinijoje, ypa\xc4\x8d pilietinis bei karas su Japonija. Pilietinio karo atveju demonstruotas \xc5\xa1ioks toks prielankumas \xc4\x8ciang kai \xc5\xa0eko armijai, net ir Baltojo teroro metais, paprastai pateikt\xc5\xb3 asmenini\xc5\xb3 \xc5\xbeurnalist\xc5\xb3 \xc4\xaf\xc5\xbevalg\xc5\xb3 neb\xc5\xabdavo. 1933 m. spalio 19 d. pirmame Lietuvos \xc5\xbeini\xc5\xb3 laikra\xc5\xa1\xc4\x8dio puslapyje i\xc5\xa1spausdintas straipsnis apie britams priklausiusiame \xc5\xa0anchajuje mirtimi nubaust\xc4\x85 lietuv\xc4\x99: \xe2\x80\x9eVakar (spalio 18 d.) vyriausiasis brit\xc5\xb3 teismas \xc5\xa0anchajuje rado angl\xc5\xb3 pavaldinio, bet lietuvi\xc5\xb3 kilm\xc4\x97s na\xc5\xa1l\xc4\x99 Katherine Hadley, kalt\xc4\x85 u\xc5\xbemu\xc5\xa1us \xc4\xaf atsarg\xc4\x85 pasitraukus\xc4\xaf j\xc5\xabros kapiton\xc4\x85 Valter Youngs. Teismas j\xc4\x85 nuteis\xc4\x97 mirti, bet paragino jos pasigail\xc4\x97ti\xe2\x80\x9c.\n_START_SECTION_\nSantykiai okupacij\xc5\xb3 metais\n_START_PARAGRAPH_\nSovietin\xc4\x97 okupacija nutrauk\xc4\x97 santykius tarp Kinijos ir Lietuvos. Ta\xc4\x8diau tik\xc4\x97tina, kad kontakt\xc5\xb3 tarp abiej\xc5\xb3 taut\xc5\xb3 b\xc5\xabta Sibire._NEWLINE_Sovietin\xc4\x97s okupacijos metais Kinija nepripa\xc5\xbeino Baltijos valstybi\xc5\xb3 Soviet\xc5\xb3 S\xc4\x85jungos dalimi.\n_START_SECTION_\nSantykiai tarp atkurtos Lietuvos Respublikos ir Kinijos LR (1991-dabar)\n_START_PARAGRAPH_\nKinija Lietuvos nepriklausomyb\xc4\x99 pripa\xc5\xbeino 1991 m. rugs\xc4\x97jo 7 d., dien\xc4\x85 po to, kai tai padar\xc4\x97 ir TSRS. Tais pa\xc4\x8diais metais u\xc5\xbemegzti diplomatiniai santykiai. 1992 m. sausio 30 d. pasira\xc5\xa1ytas Lietuvos Respublikos Vyriausyb\xc4\x97s ir Kinijos Liaudies Respublikos Vyriausyb\xc4\x97s susitarimas d\xc4\x97l ekonominio-prekybinio bendradarbiavimo. Tais pa\xc4\x8diais metais Vilniuje atidaryta Kinijos ambasada, o Lietuva ambasad\xc4\x85 Pekine atidar\xc4\x97 1995 m._NEWLINE_2002 m. bir\xc5\xbeelio 16-17 d. Lietuvoje lank\xc4\x97si Kinijos prezidentas Dziang Dzeminas. 2015 m. bir\xc5\xbeelio m\xc4\x97n. prezident\xc4\x97 Dalia Grybauskait\xc4\x97 susitiko su Kinijos vicepremjeru \xc5\xbdangu Gaoliu. 2016 m. gegu\xc5\xbe\xc4\x97s m\xc4\x97n. Kinijoje lank\xc4\x97si tuometis ministras pirmininkas Algirdas Butkevi\xc4\x8dius, kur susitiko su \xc5\xa1ios \xc5\xa1alies premjeru Li Ke\xc4\x8diangu._NEWLINE_Tarp Vilniaus ir Guangd\xc5\xbeou bei tarp Kauno ir Siameno yra pasira\xc5\xa1yta miest\xc5\xb3 partneryst\xc4\x97. Vilniaus universitete veikia Konfucijaus institutas. Kin\xc5\xb3 kalbos galima mokytis Vilniaus Universitete ir VDU, taip pat Vilniaus M. Dauk\xc5\xa1os gimnazijoje.\n_START_SECTION_\nAuk\xc5\xa1\xc4\x8diausio lygio susitikimai\n_START_PARAGRAPH_\nLietuvoje 2002 m. bir\xc5\xbeelio 16-17 d. lank\xc4\x97si Kinijos prezidentas Dziang Dzeminas, vizito metu susitiko su prezidentu Valdu Adamkumi, ministru pirmininku Algirdu Brazausku. Lietuvos prezidentai su valstybinio lygio vizitais Kinijoje n\xc4\x97ra lank\xc4\x99si.'